РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/344-15

28. јул 2015. године

Б е о г р а д

ЗАПИСНИК

39. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 28. ЈУЛА 2015. ГОДИНЕ

 Седница је почела у 9.00 часова.

 Седницом је председавао Милутин Мркоњић, председник Одбора.

 Седници су присуствовали чланови Одбора: Зоран Бојанић, Милан Ковачевић, Зоран Милекић, Мујо Муковић, др Владимир Орлић и Вучета Тошковић.

 Сдници су присуствовали заменици чланова Одбора: Момо Чолаковић (заменик Константина Арсеновића), Ивана Стојиљковић (заменик др Владимира Орлића) и Драган Алексић (заменик Катарине Ракић).

 Седници нису присуствовали чланови Одбора: Бранка Бошњак, Јовица Јевтић, Драган Јовановић, Јован Марковић, Саша Мирковић, Сузана Спасојевић, Горан Ћирић и Слободан Хомен, нити њихови заменици.

 Седници су присуствовали из Министарства грађевинарства, саобраћаја и инфраструктуре: Саша Стојановић, помоћник министра, Дамир Леденчан, самостални саветник и Данијела Ђикановић, самостални саветник.

 Одбор је једногласно, у складу са предлогом председника Одбора, усвојио следећи:

**Д н е в н и р е д**

1. Разматрање Предлога закона опревозу терета у друмском саобраћају, који је поднела Влада (број 344-1851/15 од 17.07.2015. године);
2. Разматрање Предлога закона о превозу путника у друмском саобраћају, који је поднела Влада (број 344-1910/15 од 24.07.2015. године);
3. Р а з н о.

Прва тачка дневног реда **- Разматрање Предлога закона о превозу терета у друмском саобраћају**

На почетку уводног излагања, помоћник министра Саша Стојановић, је истакао да су разлози за доношење овог закона, између осталог, садржани у потреби да се изврши усаглашавање са прописима и директивама ЕУ. Обавеза наше земље је да до 1. јануара 2018. године када почиње да се примењује Повеља квалитета, имамо усаглашен текст да бисмо могли да користимо све бенефите Међународног транспортног форума. Кроз одредбе овог закона и кроз усаглашавање са ЕУ уведени су неки нови институти које ће предузећа и правна лица морати да испуњавају. Неки од њих су пословни углед правног лица, финансијска стабилност, стварно и стабилно седиште, одређен број возача итд. Ови институти су битни да би се јасно дефинисали услови за обављање ове делатности а омогућиће и нашој транспортној привреди да буде конкурентнија. Поред наведеног, интенција предлагача је и сузбијање сиве економије и либерализација тржишта. Одредбама овог закона и категорије предузетника, које до сада нису могле да се баве међународним транспортом добиће ту могућност. Такође, укинута је обавеза која као услов за бављењем транспортом налаже трогодишње искуство у делтности. Велика новина је увођење лиценци, које ће важити како за међународни тако и за домаћи транспорт. Предвиђено је законско решење да имаоци домаће лиценце могу на простору бивше заједничке државе да обављају транспорт терета без потребе да имају међународну лиценцу. За случај ванредних ситуација, предвиђна је могућност реципрочних мера у односу на мере које су предузете према нашим транспортерима у иностранству. У закону је наведено и како се врши систем расподеле дозвола у међународном транспорту, а решен је и проблем несташица дозвола по контигентима. Пред крај излагања, представник Министарства је нагласио да је транспорт терета у друмском саобраћају врло комплексна делатност која мора да се прати на дневном нивоу, и потребно је да прописи буду релаксирани како би се правиле нужне измене кад год се појаве неки проблеми у транспорту. Из тог разлога начин расподеле дозволе није уграђен у текст закона како би постојала могућност правовременог реаговања. На крају излагања помоћник министра је указао да имајући у виду да је примена овог закона предвиђена за годину и по дана, био и предлог превозника да се ограничи и лимитира број возила која ће добити лиценце са даном објављивања закона у Службеном гласнику, а који није прихваћено.

У дискусији која је уследила народни посланици су констатовали да Закон поседује врло висок ниво усклађености са европским искуствима, праксом и стандардима и поставили питање везано за евентуалне преостале обавезе на плану усклађивања. Такође, постављено је питање везано за избор понуђача у случају да постоје и домаћа и инострана понуда. Помоћник министра, Саша Стојановић је у одговору на питања посланика истакао да потпуно усаглашавање са ЕУ треба извршити до 2018. године. Када је о усклађивању реч, кључна разлика између онога што предвиђа Закон о превозу терета и онога што предвиђа регулатива ЕУ је постојање одређених врста регистара. Ти регистри су предвиђени, а регулатива ће дати дубље образложење шта они треба да садрже. Такође, у међувремену је потребно донети и око 17 подзаконских аката. Предвиђено је да се управо кроз подзаконске акте изврши додатно усклађивање. Што се тиче питања везаног за избор понуђача помоћник министра је објаснио да је то питање правилника који регулише ту област. Законска одредба каже да ће се само у ситуацији да не постоји предузеће у Србији које је оспособљено за тражену врсту превоза, ићи на јавну набавку расписивања и ангажовања неког из иностранства.

 На крају расправе Одбор је, у складу са чланом 155. став 2., Пословника Народне скупштине одлучио, једногласно, да предложи Народној скупштини да прихвати Предлог закона опревозу терета у друмском саобраћају у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

 У дискусији су учествовали. Милутин Мркоњић, Саша Стојановић, др Владимир Орлић и Дамир Леденчан

Друга тачка дневног реда - **Разматрање Предлога закона о превозу путника у друмском саобраћају**

 Помоћник министра Саша Стојановић је образложио и разлоге за доношење Закона о превозу путника у друмском саобраћају. Основне новине у овом закону су усклађивање домаћег законодавства са прописима ЕУ, сузбијање сиве економије у много већем и озбиљнијем обиму него у превозу терета, зато што је она много присутнија у путничком саобраћају, заштита корисника превоза, подизање нивоа безбедности корисника превоза и обезбеђивање квалитетније услуге превоза. Такође, уводе се лиценце за међународни и домаћи превоз, услови стабилног седишта, броја возача, пословног угледа, први пут је дефинисан и појам противзаконитог превоза. Појам недозвољеног превоза, који ће се сматрати незаконитим, представља свако возило у коме се буде налазило више од пет лица укључујући и возача који неколико пута у току дана, недеље или месеца, истим или сличним правцима скупља путнике који нису у сродству на аутобуским станицама и стајалиштима. Да би инспектори могли да обављају свој посао уводе се нова доказна средства, а то су аудио и видео записи као и у саобраћајним прекршајима. То у пракси значи да ће инспектор прво сликати или направити видео запис неког путничког возила који скупља путнике, затим ће га други или трећи дан зауставити да узме податке и након што утврди да путници нису у сродству поднеће пријаву, а суд ће напокон имати све релевантне доказе да путници заиста нису сродници и да је власник тог превоза у протеклом периоду на одређеном правцу превозио пунике. Ове мере ће заједно са осталим омогућити да се држава озбиљније позабави наведеним проблемом. Такође, овим законом се уводи лиценца за аутобуске станице, а укида се могућност да аутобуска станица која је у закупу може да обавља делатност аутобуских станица и тако наплаћује све принадлежности. Поред тога, одредбама овог закона ће се спречити дивљање цена станичних услуга па се као до сада у неким случајевима неће дешавати да перонска карта буде скупља од возне карте. Аутобуске станице ће имати прописану цену на основу квалификованих и квантификованих критеријума. Уводи се институт подвозара који постоји и у иностранству, што представља могућност да страна држава заједно ангажује свог и нашег превозника који ће фактички бити његов подизвођач. Такође, истакнуто је и да се овим законом отвара могућност кооперације на домаћим линијама, продужавају рокови и смањују административне забране превозницима. На крају образлагања овог предлога закона, Данијела Ђикановић представник Министарства, је додала да у ванлинијском превозу до сада нису постојала контролна документа која држава може да контролише односно издаје већ су постојала само контролна документа која превозник сам попуњава, па је то стварало могућности за незаконити превоз што ће доношењем овог закона бити санкционисано.

 Након краће дискусије у којој су се народни посланици похвално изразили о овом предлогу закона због тога што он на оперативан начин третира проблеме у локалној самоуправи, Одбор је у складу са чланом 155. став 2., Пословника Народне скупштине, одлучио, једногласно, да предложи Народној скупштини да прихвати Предлог закона о превозу путника у друмском саобраћају у начелу.

 За известиоца Одбора на седници Народне скупштине одређен је народни посланик др Владимир Орлић, члан Одбора.

 У дискусији су учествовали: Милутин Мркоњић, Саша Стојановић, Данијела Ђикановић, Милан Ковачевић, Вучета Тошковић и Зоран Бојанић.

**\***

**\* \***

На седници је вођен тонски запис.

Седница је закључена у 10.00 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић